CELEX: 32015D0015
Language: el
Date: 2015-01-05 00:00:00
Title: Απόφαση (ΕΕ) 2015/15 της Επιτροπής, της 5ης Ιανουαρίου 2015 , σχετικά με μέτρο που έλαβε η Φινλανδία σύμφωνα με το άρθρο 7 της οδηγίας 89/686/ΕΟΚ του Συμβουλίου για την απαγόρευση της διάθεσης στην αγορά των προστατευτικών κεφαλής «Ribcap» [κοινοποιηθείσα υπό τον αριθμό C(2014) 10114]

7.1.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 3/59
            
         ΑΠΌΦΑΣΗ (ΕΕ) 2015/15 ΤΗΣ ΕΠΙΤΡΟΠΉΣ
   της 5ης Ιανουαρίου 2015
   σχετικά με μέτρο που έλαβε η Φινλανδία σύμφωνα με το άρθρο 7 της οδηγίας 89/686/ΕΟΚ του Συμβουλίου για την απαγόρευση της διάθεσης στην αγορά των προστατευτικών κεφαλής «Ribcap»
   
      
         [κοινοποιηθείσα υπό τον αριθμό C(2014) 10114]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 89/686/ΕΟΚ του Συμβουλίου, της 21ης Δεκεμβρίου 1989, για την προσέγγιση των νομοθεσιών των κρατών μελών σχετικά με τα μέσα ατομικής προστασίας (1), και ιδίως το άρθρο 7,
   Εκτιμώντας τα ακόλουθα:
   
               (1)
            
            
               Τον Ιούνιο του 2014 οι φινλανδικές αρχές κοινοποίησαν στην Επιτροπή ένα μέτρο απαγόρευσης της διάθεσης στην αγορά προστατευτικών κεφαλής που κατασκευάζονται από την εταιρεία Ribcap AG, Berbegraben 4, CH-3110 Münsingen (Ελβετία). Τα προϊόντα, τα οποία ονομάζονται «Ribcap», φέρουν τη σήμανση «CE», σύμφωνα με την οδηγία 89/686/ΕΟΚ σχετικά με τα μέσα ατομικής προστασίας.
            
         
               (2)
            
            
               Τα προϊόντα διατίθενται στην αγορά ως προστατευτικά κεφαλής ΜΑΠ κατηγορίας I για, μεταξύ άλλων δραστηριοτήτων, πατινάζ και σκι.
            
         
               (3)
            
            
               Σύμφωνα με το άρθρο 8 παράγραφος 3 της οδηγίας 89/686/ΕΟΚ, από την εξέταση τύπου ΕΟΚ εξαιρούνται τα απλά μοντέλα ΜΑΠ (κατηγορία I) για τα οποία ο κατασκευαστής εικάζει ότι ο ίδιος ο χρήστης είναι σε θέση να κρίνει αν προστατεύουν αποτελεσματικά από μικρής σημασίας κινδύνους που, όταν επιδρούν βαθμιαία, γίνονται αντιληπτοί από τον χρήστη έγκαιρα και χωρίς δυσμενείς συνέπειες.
            
         
               (4)
            
            
               Το προϊόν εισάγεται και διανέμεται από την εταιρεία Brandsense Oy/Classic Bike Φινλανδία Mechelininkatu 15, FI-00100 Ελσίνκι (Φινλανδία). Σύμφωνα με την ιστοσελίδα της, η εταιρεία εισάγει και διαθέτει στην αγορά ποδήλατα.
            
         
               (5)
            
            
               Η ιστοσελίδα του εισαγωγέα περιλαμβάνει συνδέσμους για το φυλλάδιο του Ribcap που παρέχεται από τον κατασκευαστή και για μία πιστοποίηση του Ribcap που βασίζεται σε δοκιμές του προϊόντος από το Πανεπιστήμιο του Στρασβούργου, οι οποίες αποδεικνύουν ότι το Ribcap προστατεύει από κρανιακούς τραυματισμούς: στη συσκευασία και στο διαφημιστικό φυλλάδιο αναγράφεται η φράση «Πιστοποιημένα Ασφαλές». Η αναγραφή «Πιστοποιημένα Ασφαλές» μπορεί να δημιουργήσει την εντύπωση ότι το προϊόν έχει υποβληθεί σε εξέταση τύπου ΕΟΚ από έναν κοινοποιημένο οργανισμό, ενώ το Πανεπιστήμιο του Στρασβούργου δεν είναι κοινοποιημένος οργανισμός.
            
         
               (6)
            
            
               Σύμφωνα με τους ισχυρισμούς του διαφημιστικού φυλλαδίου, το Ribcap δρα προστατευτικά για το κεφάλι σε περίπτωση πρόσκρουσης. Από το φυλλάδιο είναι πιθανό ο καταναλωτής να σχηματίσει την εντύπωση ότι τα προϊόντα είναι κατάλληλα να χρησιμοποιηθούν για διάφορα αθλήματα ως προστατευτικά κεφαλής —βλέπε, για παράδειγμα: «Το Ribcap είναι άνετο, ελαφρύ και προστατεύει το κεφάλι μου ικανοποιητικά σε όλα τα αθλήματα.». Παρόλο που στη συσκευασία του προϊόντος αναγράφεται η φράση «Δεν προστατεύει όπως το κράνος», οι ισχυρισμοί δημιουργούν μια παραπλανητική εικόνα των χαρακτηριστικών ασφαλείας του προϊόντος και μπορεί να δημιουργήσουν στον καταναλωτή την εντύπωση ότι το προϊόν δεν προστατεύει μόνο από μικρής σημασίας κινδύνους.
            
         
               (7)
            
            
               Σύμφωνα με τον οδηγό ταξινόμησης που περιλαμβάνεται στις κατευθυντήριες οδηγίες για την εφαρμογή της οδηγίας 89/686/ΕΟΚ, όλα τα κράνη, συμπεριλαμβανομένων και των αθλητικών, αποτελούν ΜΑΠ κατηγορίας ΙΙ και, συνεπώς, υπόκεινται σε εξέταση τύπου ΕΟΚ από έναν κοινοποιημένο φορέα.
            
         
               (8)
            
            
               Τα προϊόντα δεν συνοδεύονται από οδηγίες χρήσης στα φινλανδικά και στα σουηδικά, τις επίσημες γλώσσες της Φινλανδίας.
            
         
               (9)
            
            
               Κατά την άποψη των φινλανδικών αρχών, εφόσον τα προϊόντα δεν συνοδεύονται από οδηγίες χρήσης οι οποίες να προσδιορίζουν σε ποιες περιπτώσεις ενδείκνυνται να χρησιμοποιηθούν ή ποιοι είναι οι περιορισμοί χρήσης τους, τα προϊόντα μπορούν να δώσουν μια ψευδή αίσθηση ασφάλειας και να παραπλανήσουν τον καταναλωτή, ώστε να πιστέψει ότι τα προϊόντα αυτά έχουν τις ίδιες προστατευτικές ιδιότητες με ένα κράνος (ΜΑΠ κατ. II).
            
         
               (10)
            
            
               Η δήλωση συμμόρφωσης, την οποία συνέταξε ο κατασκευαστής, εστάλη στις φινλαδικές αρχές από τον διανομέα: η δήλωση αυτή δεν έχει συνταχθεί σύμφωνα με το υπόδειγμα που περιλαμβάνεται στο παράρτημα VI της οδηγίας 89/686/ΕΟΚ.
            
         
               (11)
            
            
               Η Επιτροπή διαβίβασε επιστολή στον κατασκευαστή και τον διανομέα στη Φινλανδία και τους κάλεσε να διατυπώσουν τις παρατηρήσεις τους σχετικά με το μέτρο που έλαβαν οι φινλανδικές αρχές. Στην απάντησή του, ο κατασκευαστής επιβεβαίωσε ξανά ότι το Ribcap δεν είναι κράνος αλλά ένα μάλλινο καπέλο με προστατευτικά, το οποίο θα πρέπει να ταξινομείται ως ΜΑΠ κατηγορίας I, βάσει της οδηγίας 89/686/ΕΟΚ. Ο κατασκευαστής παραδέχτηκε ότι η χρήση της αναγραφής «Πιστοποιημένα Ασφαλές» προκαλεί, ενδεχομένως, σύγχυση και είναι ατυχής.
            
         
               (12)
            
            
               Ο κατασκευαστής επισύναψε στην απάντησή του μια έκθεση που εκδόθηκε από τις ελβετικές αρχές. Στην έκθεση υπάρχει αναφορά σε μια επιστολή των ελβετικών αρχών προς την εταιρεία Ribcap, όπου αυτές απαιτούν, μεταξύ άλλων, «το προϊόν να μη συνεχίσει να διαφημίζεται με τέτοιο τρόπο, ώστε να δίνεται η εντύπωση ότι προστατεύει το κεφάλι από τραυματισμούς σε περίπτωση πτώσης κατά την κίνηση με εξοπλισμό (σκι, χιονοσανίδα, ποδήλατο κ.λπ.)». Η αναθεωρημένη περιγραφή του προϊόντος καθώς και μια εκτενής προειδοποίηση επέτρεψαν στα προϊόντα Ribcap να διατεθούν στην αγορά ως «καπέλα με ενσωματωμένα προστατευτικά», ΜΑΠ κατηγορίας I.
            
         
               (13)
            
            
               Τόσο η περιγραφή όσο και η προειδοποίηση για τη διάθεση των προϊόντων στην αγορά της Φινλανδίας δε συμμορφώνονται με τις απαραίτητες απαιτήσεις, ώστε να διατεθούν ως ΜΑΠ κατηγορίας I, καθώς είχαν ήδη διατεθεί ως προστατευτικά κεφαλής κατάλληλα για πατινάζ, σκι και άλλες υπαίθριες δραστηριότητες.
            
         
               (14)
            
            
               Με βάση τη διαθέσιμη τεκμηρίωση και τις παρατηρήσεις των ενδιαφερόμενων μερών, η Επιτροπή θεωρεί ότι τα προστατευτικά κεφαλής «Ribcap» δεν πληρούν τις βασικές απαιτήσεις υγιεινής και ασφάλειας 1.1.2 Επίπεδο και κατηγορίες προστασίας, 1.4 Πληροφορίες που παρέχουν οι κατασκευαστές και 3.1.1 Κρούσεις που οφείλονται σε πίπτοντα ή εκσφενδονιζόμενα αντικείμενα καθώς και σε πρόσκρουση μέρους του σώματος σε εμπόδιο,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το μέτρο που έλαβαν οι φινλανδικές αρχές για την απαγόρευση της διάθεσης στην αγορά των προστατευτικών κεφαλής «Ribcap» που κατασκευάζονται από την εταιρεία Ribcap AG είναι αιτιολογημένο.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 5 Ιανουαρίου 2015.
      
         
            Για την Επιτροπή
         
         Elżbieta BIEŃKOWSKA
         
            Μέλος της Επιτροπής
         
      
   
   
      (1)  ΕΕ L 399 της 30.12.1989, σ. 18.